CELEX: 32014D0914
Language: hr
Date: 2014-12-15 00:00:00
Title: 2014/914/EU: Provedbena odluka Vijeća od 15. prosinca 2014. o izmjeni Provedbene odluke 2014/170/EU o uspostavljanju popisa nekooperativnih trećih zemalja u borbi protiv ribolova NNN na temelju Uredbe (EZ) br. 1005/2008 o uspostavi sustava Zajednice za sprečavanje, suzbijanje i zaustavljanje nezakonitog, neprijavljenog i nereguliranog ribolova u pogledu Belizea

17.12.2014   
            
            
               HR
            
            
               Službeni list Europske unije
            
            
               L 360/53
            
         PROVEDBENA ODLUKA VIJEĆA
   od 15. prosinca 2014.
   o izmjeni Provedbene odluke 2014/170/EU o uspostavljanju popisa nekooperativnih trećih zemalja u borbi protiv ribolova NNN na temelju Uredbe (EZ) br. 1005/2008 o uspostavi sustava Zajednice za sprečavanje, suzbijanje i zaustavljanje nezakonitog, neprijavljenog i nereguliranog ribolova u pogledu Belizea
   
      (2014/914/EU)
   
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EZ) br. 1005/2008 od 29. rujna 2008. o uspostavi sustava Zajednice za sprečavanje, suzbijanje i zaustavljanje nezakonitog, neprijavljenog i nereguliranog ribolova, o izmjeni uredaba (EEZ) br. 2847/93, (EZ) br. 1936/2001 i (EZ) br. 601/2004 i o stavljanju izvan snage uredaba (EZ) br. 1093/94 i (EZ) br. 1447/1999 (1), a posebno njezin članak 34. stavak 1.,
   uzimajući u obzir prijedlog Europske komisije,
   budući da:
   1.   UVOD
   
               (1)
            
            
               Uredbom (EZ) br. 1005/2008 uspostavlja se sustav Unije za sprečavanje, suzbijanje i zaustavljanje nezakonitog, neprijavljenog i nereguliranog (NNN) ribolova.
            
         
               (2)
            
            
               Poglavljem VI. Uredbe (EZ) br. 1005/2008 utvrđuju se postupak u pogledu utvrđivanja nekooperativnih trećih zemalja, demarševa u vezi s državama koje su uvrštene u kategoriju nekooperativnih trećih zemalja, uspostavljanja popisa nekooperativnih trećih zemalja, brisanja s popisa nekooperativnih trećih zemalja, objavljivanja popisa nekooperativnih trećih zemalja i svih hitnih mjera.
            
         
               (3)
            
            
               U skladu s člankom 32. Uredbe (EZ) br. 1005/2008, Komisija je Odlukom od 15. studenoga 2012. (2) („Odluka od 15. studenoga 2012.”) obavijestila osam trećih zemalja o mogućnosti da ih se utvrdi kao zemlje koje Komisija smatra nekooperativnim trećim zemljama. Među tim zemljama bio je i Belize.
            
         
               (4)
            
            
               Komisija je u svoju Odluku od 15. studenoga 2012. uključila informacije o bitnim činjenicama i razmatranjima na kojima se temelji takvo utvrđivanje.
            
         
               (5)
            
            
               Komisija je također 15. studenoga 2012. zasebnim pismima obavijestila tih osam trećih zemalja o tome da razmatra mogućnost njihova utvrđivanja kao nekooperativnih trećih zemalja. Među tim zemljama bio je i Belize.
            
         
               (6)
            
            
               Provedbenom odlukom od 26. studenoga 2013. (3) („Provedbena odluka od 26. studenoga 2013.”), Komisija je utvrdila da su Belize, Kraljevina Kambodža i Republika Gvineja nekooperativne treće zemlje u borbi protiv ribolova NNN. U skladu s Uredbom (EZ) br. 1005/2008 Komisija je navela razloge zbog kojih smatra da te tri zemlje nisu ispunile svoje obveze prema međunarodnom pravu da kao države zastave, države luke, obalne države ili države trgovine poduzmu mjere za sprečavanje, suzbijanje i zaustavljanje ribolova NNN.
            
         
               (7)
            
            
               U skladu s člankom 33. Uredbe (EZ) br. 1005/2008 Vijeće je Provedbenom odlukom 2014/170/EU (4) uvrstilo Belize, Kraljevinu Kambodžu i Republiku Gvineju na popis nekooperativnih trećih zemalja u borbi protiv ribolova NNN.
            
         
               (8)
            
            
               Nakon što je Provedbenom odlukom 2014/170/EU utvrđen popis nekooperativnih trećih zemalja u borbi protiv ribolova NNN, Komisija je utvrđenim zemljama ponudila mogućnost nastavka dijaloga u skladu s bitnim i postupovnim zahtjevima utvrđenima u Uredbi (EZ) br. 1005/2008. Komisija je nastavila prikupljati i provjeravati sve informacije koje se smatraju potrebnima, uključujući usmene i pismene primjedbe, s ciljem da svakoj utvrđenoj zemlji omogući ispravljanje stanja zbog kojeg je uvrštena na popis i poduzimanje konkretnih mjera kojima može ispraviti utvrđene nedostatke. Taj je proces rezultirao zaključkom je da je Belize ispravio stanje i poduzeo korektivno djelovanje.
            
         
               (9)
            
            
               U skladu s člankom 34. stavkom 1. Uredbe (EZ) br. 1005/2008 Vijeće bi stoga trebalo izmijeniti Provedbenu odluku 2014/170/EU brisanjem Belizea s popisa nekooperativnih trećih zemalja.
            
         
               (10)
            
            
               Po donošenju ove Odluke o brisanju Belizea s popisa nekooperativnih trećih zemalja u skladu s člankom 34. stavkom 1. Uredbe (EZ) br. 1005/2008, Provedbena odluka od 26. studenoga 2013. o utvrđivanju Belizea kao nekooperativne treće zemlje prestaje biti relevantna.
            
         2.   BRISANJE BELIZEA S POPISA NEKOOPERATIVNIH TREĆIH ZEMALJA
   
               (11)
            
            
               Nakon donošenja Provedbene odluke od 26. studenoga 2013. i Provedbene odluke 2014/170/EU Komisija je nastavila postupak dijaloga s Belizeom. Posebno se čini da je Belize proveo svoje obveze prema međunarodnom pravu te donio odgovarajući pravni okvir u borbi protiv ribolova NNN. Uveo je odgovarajući i učinkovit sustav praćenja, kontrole i inspekcijskih pregleda, stvorio sustav sankcioniranja s odvraćajućim učinkom i osigurao pravilnu provedbu programa certificiranja ulova. Nadalje, Belize je poboljšao ispunjavanje svojih međunarodnih obveza, uključujući one koje proizlaze iz preporuka i rezolucija regionalnih organizacija za upravljanje u ribarstvu, te je uspostavio novi sustav registracije plovila u skladu s međunarodnim pravom. Belize trenutačno poštuje preporuke i rezolucije relevantnih tijela te je donio vlastiti Nacionalni plan djelovanja protiv ribolova NNN, u skladu s Međunarodnim planom djelovanja protiv nezakonitog, neprijavljenog i nereguliranog ribolova koji su donijeli Ujedinjeni narodi.
            
         
               (12)
            
            
               Komisija je ispitala u kojoj mjeri Belize ispunjava svoje međunarodne obveze kao država zastave, država luke, obalna država ili država trgovine s obzirom na nalaze iznesene u Odluci od 15. studenoga 2012., Provedbenu odluku od 26. studenoga 2013. i Provedbenu odluku 2014/170/EU te s obzirom na relevantne informacije koje je dostavio Belize. Također je uzela u obzir mjere poduzete radi ispravljanja stanja i jamstva koja su pružila nadležna tijela Belizea.
            
         
               (13)
            
            
               Na temelju gore navedenog Komisija je zaključila da su mjere koje je Belize poduzeo u pogledu svojih dužnosti kao država zastave dostatne za poštovanje članaka 91., 94., 117. i 118. Konvencije Ujedinjenih naroda o pravu mora, članaka 18., 19. i 20. Sporazuma Ujedinjenih naroda o ribljim stokovima i članka III. stavka 8. FAO-ova Sporazuma o usklađivanju. Komisija je zaključila da elementi koje je Belize iznio dokazuju da je stanje zbog kojeg je Belize bio uvršten na popis ispravljeno te da je Belize poduzeo konkretne mjere kojima može postići trajno poboljšanje stanja.
            
         
               (14)
            
            
               U tim okolnostima i u skladu s člankom 34. stavkom 1. Uredbe (EZ) br. 1005/2008 Vijeće zaključuje da bi Belize trebalo izbrisati s popisa nekooperativnih trećih zemalja. Provedbenu odluku 2014/170/EU trebalo bi izmijeniti na odgovarajući način.
            
         
               (15)
            
            
               Odlukom Vijeća ne isključuje se mogućnost da Vijeće ili Komisija donesu naknadne mjere, u skladu s poglavljem VI. Uredbe (EZ) br. 1005/2008, ako se na temelju činjenica zaključi da Belize ne ispunjava obveze koje je u skladu s međunarodnim pravom dužan ispunjavati kao država zastave, država luke, obalna država ili država trgovine u pogledu poduzimanja mjera za sprečavanje, suzbijanje i zaustavljanje ribolova NNN.
            
         
               (16)
            
            
               S obzirom na štetne posljedice izazvane uvrštenjem na popis nekooperativnih trećih zemalja, primjereno je da brisanje Belizea s popisa nekooperativnih trećih zemalja odmah počne proizvoditi učinke,
            
         DONIJELO JE OVU ODLUKU:
   Članak 1.
   Belize se briše iz Priloga Provedbenoj odluci 2014/170/EU.
   Članak 2.
   Ova Odluka stupa na snagu sljedećeg dana od dana objave u Službenom listu Europske unije.
   
      Sastavljeno u Bruxellesu 15. prosinca 2014.
      
         
            Za Vijeće
         
         
            Predsjednik
         
         M. MARTINA
      
   
   
      (1)  SL L 286, 29.10.2008., str. 1.
   
   
      (2)  Odluka Komisije od 15. studenoga 2012. o obavješćivanju trećih zemalja o tome da Komisija smatra da postoji mogućnost da ih se utvrdi kao nekooperativne treće zemlje na temelju Uredbe Vijeća (EZ) br. 1005/2008 o uspostavi sustava Zajednice za sprečavanje, suzbijanje i zaustavljanje nezakonitog, neprijavljenog i nereguliranog ribolova (SL C 354, 17.11.2012., str. 1.).
   
      (3)  Provedbena odluka Komisije оd 26. studenoga 2013. o utvrđivanju trećih zemalja za koje Komisija smatra da su nekooperativne treće zemlje u skladu s Uredbom Vijeća (EZ) br. 1005/2008 o uspostavi sustava Zajednice za sprečavanje, suzbijanje i zaustavljanje nezakonitog, neprijavljenog i nereguliranog ribolova (SL C 346, 27.11.2013., str. 2.).
   
      (4)  Provedbena odluka Vijeća 2014/170/EU od 24. ožujka 2014. o uspostavljanju popisa nekooperativnih trećih zemalja u borbi protiv ribolova NNN na temelju Uredbe (EZ) br. 1005/2008 o uspostavi sustava Zajednice za sprečavanje, suzbijanje i zaustavljanje nezakonitog, neprijavljenog i nereguliranog ribolova (SL L 91, 27.3.2014., str. 43.).